Parlo ciæo 20 settembre 2015
A ògni dialetto o seu vocabolaio ghe vorieiva na regìa d’insemme
Andrea Acquarone
Genova - Inta prefaçion do seu avvoxou Chitarrin do 1772 o Steva De Franchi o s’inrouxiva: “voì me diei che e træ lengue toscann-a, franseize e spagnòlla se son fæte de régole e àn misso a-o mondo de grammàtiche e di diçionai. Veìscimo: ma questo con tutta façilitæ se peu fâ da lengua zeneize ascì”. Dappeu e còse no son anæte comme o pensava lê, e quande s’è fæto i diçionai o l’è stæto ciù che atro pe mostrâ l’italian a chi no ô saveiva.
Ma inti ùrtimi anni no solo o zeneize o l’à visto sciortî diversci diçionai: in ciù do grande Vocabolario delle Parlate Liguri, pe un çentenâ de varietæ de l’aia linguìstica lìgure s’è riescìo a produe de grammàtiche ò de arrecuggeite do léscico locale. O l’è un travaggio de grande valô ma che o reizega de no dâ tutti i seu fruti, pe doe raxoin.
A primma a l’è che tante vòtte se mostra o dialetto locale comme desligou da-i atri, scinn-a comme grafìa; o l’è incangio delongo interessante avei un quaddro d’insemme da lengua, màscime da seu evoluçion, perché o zeneize antigo o l’è pin de træti che son arrestæ solo inti parlæ de rivee e de l’introtæra. O patrimònio da lettiatua, ch’o l’è sorviatutto in zeneize, o porieiva coscì ese scompartìo da tutti.
O segondo problema o l’è che de spesso finn-a chi se dà breiga de inandiâ ste reçerche o dà mostra de no credde a-o futuo da seu lengua. Pe fâ un exempio, o Vocabolario del dialetto di Masone, un di ùrtimi e di megio fæti, o comensa con dî che o travaggio o no l’à a preteiza de sarvâ o dialetto mazonin da unna mòrte segua. Caxo o veu che unna doménega fa niatri eimo pròpio a Mazon da-a Cappelletta, ch’a l’ea in festa. Ghe saià stæto un çento personn-e, de quæ a-o manco euttanta parlàvan lìgure: òmmi, dònne, zoeni, vegi; finn-a di figgeu, che a moæ a ne diva: “ma sti chì no son boin”, e liatri a protestâ “no l’è vea!”.
O ne pâ alloa che ghe segge quarcòsa de l’andio lìgure de mogognâ delongo inte sta làstima che o zeneize o l’à da scentâ. Davvei, no l’è ancon dito! Tegnî prezente l’unitæ de fondo a-o delà di dialetti, a tutte e mainee, a l’agiutta.
© Riproduzione riservata
lij_Latn lij_Latn vec_Latn lij_Latn lij_Latn lij_Latn lij_Latn lij_Latn ita_Latn